Alejandra Fernández i Lucas Díaz, esportistes de l'any a Xirivella
20 de febrer de 2024

Alejandra Fernández Verdú, del Club Gimnàstica Xirivella, i Lucas Díaz Peinado, del Club Natació Xirivella, han sigut reconeguts com a millors esportistes de l'any en la sisena Gala de l’Esport que s'ha celebrat passat divendres a Xirivella. Han recollit el seu guardó davant un auditori municipal abarrotat en una gala que ha comptat amb la presència del campió del món i d'Europa de parakarate, Carlos Huertas Ruiz, i en la qual també han sigut premiats la karateka Maribel Núñez Monleón, per tota una vida dedicada al karate, i els esportistes més destacats de cada club de la localitat.

“A Xirivella, l'esport és més que una activitat, és una part integral de la nostra identitat. Estem orgullosos dels nostres esportistes, dels assoliments que aconsegueixen i que porten el nom de Xirivella amb orgull a nivell local, nacional i internacional”, va assegurar en la gala l'alcaldessa, Paqui Bartual, que es va comprometre “a reafirmar el nostre compromís amb l'esport local i el suport als nostres esportistes. Som partidaris de premiar i potenciar la cultura de l'esforç, i estes subvencions són un pas més en eixa direcció”.

Alejandra Fernández ha rebut este guardó després de competir al més alt nivell de la gimnàstica rítmica des de 2020, ha sigut en diverses ocasions campiona autonòmica en categoria sènior absoluta i actualment és subcampiona autonòmica. En acabar enguany, posarà fi a la seua brillant carrera esportiva participant en la seua huitena Copa d'Espanya a Pamplona i en el Campionat d'Espanya Absolut.

Lucas Díaz Peinado, per part seua, és un jove nadador que ha aconseguit quatre medalles en l'últim Campionat Autonòmic de Natació en categoria aleví en les quatre proves que ha disputat: dos ors, una plata i un bronze. En el Campionat d'Espanya ha millorat totes les seues marques i actualment està en el top 5 del rànquing d'Espanya en la modalitat d'esquena.

En la gala també es va homenatjar tres clubs de la localitat que enguany estan d'aniversari: el Club Karate la Llum, que compleix la seua primera dècada de vida; el Club Gimnàstica Xirivella, que està commemorant la seua 25 aniversari; i el Club Natació Xirivella, que suma 40 anys de brillant trajectòria.